২০১৬ ইউরো ফাইনালে ১০৯ মিনিটে করা এদেরের গোল শিরোপা এনে দিয়েছিল পর্তুগালকে। ক্রিশ্চিয়ানো রোনালদোর উত্তরসূরিরা এবার জিতল অনূর্ধ্ব-১৯ ইউরো। সেটাও আবার ফাইনালে ঠিক ১০৯ মিনিটেরই গোলে! বিষয়টি আসলেই কাকতালিও। রবিবার রাতে ফিনল্যান্ডের সিয়েনোকিতে অনুষ্ঠিত ফাইনাল ম্যাচে ইতালির বিপক্ষে ৪-৩ গোলে জয় পায় পর্তুগাল। খেলার ৭৪ মিনিট পর্যন্ত পর্তুগাল এগিয়ে ছিল ২-০ গোলে। বিরতির কিছুক্ষণ আগে হোয়াও ফিলিপের গোলে এগিয়ে যায় তারা। ৭২ মিনিটে ব্যবধান দ্বিগুণ করেন ফ্রান্সিসকো ত্রিনকো। নাটকের শুরু এর পরই। ৭৫ ও ৭৬ মিনিটে পর পর দুই গোল করে ম্যাচে সমতা ফেরান ময়েস কিন। এই তরুণ খেলেন জুভেন্টাসে। সম্প্রতি সেখানে যোগ দিয়েছেন পর্তুগিজ স্টার ক্রিশ্চিয়ানো রোনালদো। নির্ধারিত ৯০ মিনিটে আর গোল না হওয়ায় ম্যাচ গড়ায় অতিরিক্ত সময়ে। ১০৪ মিনিটে হোয়াও ফিলিপে এগিয়ে দেন পর্তুগালকে। গোল খেয়ে ভেঙ্গে পড়েনি ইতালি। তিন মিনিট না যেতে আবারও সমতা ফেরান জিয়ানলুকা স্কুমেকা। মনে হচ্ছিল ম্যাচ টাইব্রেকারে গড়াবে। কিন্তু সৌভাগ্যের ১০৯তম মিনিটে পেদ্রো কোররেয়ার গোলে উৎসবে মাতে পর্তুগাল। এই গোল আর শোধ দিতে পারেনি ইতালি। এ নিয়ে চতুর্থবার যুব ইউরোর শিরোপা জিতল পর্তুগাল। এর আগে চ্যাম্পিয়ন হয়েছিল ১৯৬১, ১৯৯৪ ও ১৯৯৯ সালে।